Tarybos sprendimas
2001 m. kovo 15 d.
dėl Europos bendrijos ir Islandijos Respublikos bei Norvegijos Karalystės susitarimo dėl valstybės, atsakingos už prieglobsčio prašymo, pateikto valstybėje narėje arba Islandijoje ar Norvegijoje, nagrinėjimą, nustatymo kriterijų ir mechanizmų sudarymo
(2001/258/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 63 straipsnio 1 dalį, siejant su 300 straipsnio 2 dalies pirmosios pastraipos antruoju sakiniu ir 300 straipsnio 3 dalies pirmąja pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Komisija Europos bendrijos vardu vedė derybas dėl Europos bendrijos ir Islandijos Respublikos bei Norvegijos Karalystės susitarimo sudarymo dėl valstybės, atsakingos už prieglobsčio prašymo, pateikto valstybėje narėje arba Islandijoje ar Norvegijoje, nagrinėjimą, kriterijų ir mechanizmų nustatymo (toliau - Susitarimas).
(2) 2001 m. sausio 19 d. Europos bendrijos vardu Susitarimas buvo pasirašytas, nustačius, kad jis galės būti patvirtintas vėliau pagal 2001 m. sausio 19 d. Tarybos sprendimą.
(3) Susitarimas dabar turėtų būti patvirtintas.
(4) Taip pat reikia imtis priemonių dėl tam tikrų Susitarimo nuostatų taikymo.
(5) Susitarimu steigiamas sprendimų tam tikrais klausimais priėmimo įgaliojimus turintis jungtinis komitetas, ir dėl to reikia nurodyti, kas atstovaus Bendrijai šiame komitete.
(6) Be to, reikia nustatyti tvarką Bendrijos pozicijai patvirtinti.
(7) Pagal prie Europos Sąjungos sutarties ir Europos bendrijos steigimo sutarties pridedamo protokolo dėl Jungtinės Karalystės ir Airijos pozicijos 3 straipsnį Jungtinė Karalystė ir Airija pranešė apie savo norą dalyvauti priimant ir taikant šį sprendimą.
(8) Danija, kaip nustatyta prie minėtų sutarčių pridedamo protokolo dėl Danijos pozicijos 1 ir 2 straipsniuose, nedalyvauja priimant šį sprendimą, ir dėl to jis nėra jai privalomas ir nėra jai taikomas,
NUSPRENDĖ:
1 straipsnis
Bendrijos vardu patvirtinamas Europos bendrijos ir Islandijos Respublikos bei Norvegijos Karalystės susitarimas dėl valstybės, atsakingos už prieglobsčio prašymo, pateikto valstybėje narėje arba Islandijoje ar Norvegijoje, nagrinėjimą, kriterijų ir mechanizmų nustatymo.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį, įgaliotą Europos bendrijos vardu deponuoti Susitarimo 14 straipsnyje numatytą patvirtinimo dokumentą, kad pareikštų Bendrijos sutikimą, jog Susitarimas jai yra privalomas.
3 straipsnis
Komisija atstovauja Bendrijai Susitarimo 3 straipsniu steigiamame jungtiniame komitete.
4 straipsnis
1. Bendrijos poziciją jungtiniame komitete dėl jo darbo tvarkos taisyklių, kurių reikalaujama pagal Susitarimo 3 straipsnio 2 dalį, parengia Komisija, pasikonsultavusi su specialiu Tarybos paskirtu komitetu.
2. Dėl visų kitų jungtinio komiteto sprendimų Bendrijos poziciją kvalifikuota balsų dauguma tvirtina Taryba, remdamasi Komisijos pasiūlymu.
5 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 2001 m. kovo 15 d.